Die NG gemeente Vanrhynsdorp is 'n gemeente van die Nederduitse Gereformeerde Kerk in die Ring van Clanwilliam en die Wes-Kaaplandse Sinode. In 2020 het die gemeente 96 dooplidmate en 570 belydende lidmate gehad. Sy middelpunt is op die Wes-Kaapse dorp Vanrhynsdorp in die sogenaamde Noordweste. Die gemeente is op 23 Januarie 1877 onder die naam Troe-Troe van die gemeentes Clanwilliam (na die suide), Calvinia (na die ooste) en Namakwaland (na die noorde) afgestig. Die Sinode van 1883 het toestemming verleen dat die naam verander word na Vanrhijnsdorp, ter ere van Petrus Benjamin van Rhijn (later Van Rhyn, 1828–1905), wat hom ’n halfeeu lank vir die ontwikkeling van die Noordweste beywer het. Hy het die distrik as ouderling en geestelike leier feitlik pastoraal versorg tot hy die gemeente Troe-Troe help stig het. Hy was medestigter van die Sendinggemeente en het die grond geskenk waarop Vanrhijnsdorp in 1883 aangelê is. Onder sy leiding het Vanrhynsdorp in ’n toonaangewende plattelandse distrik ontwikkel vandat dit deur sy toedoen in 1892 as afsonderlike distrik opgerig is.